പുനലൂര് നഗരത്തിലെ സീബ്രാലൈനില്ലാത്ത ഭാഗങ്ങളിലെ യാത്ര ബുദ്ധിമുട്ടുണ്ടാക്കുന്നു പുനലൂര് :പട്ടണത്തിലെ തിരക്കേറിയ ജംഗ്ഷനുകളില് സീബ്ര ലൈന് ഇല്ലാത്തത് കാല്നട യാത്രക്കാര്ക്ക് ദുരിതമാകുന്നു. പുനലൂര് പോസ്റ്റ് ഓഫീസ് ജംഗ്ഷന്, ആശുപത്രി ജംഗ്ഷന്, ചെമ്മന്തൂര് എന്നിവിടങ്ങളിലാണ് സീബ്രാലൈന് ഇല്ലാത്തത്. ഇവിടങ്ങളില് റോഡ് മുറിച്ചുകടക്കുന്നവര് അപകടമേല്ക്കാതെ രക്ഷപ്പെടുന്നത് ഭാഗ്യംകൊണ്ടുമാത്രമാണ്. തലങ്ങും വിലങ്ങുമായി പാഞ്ഞുവരുന്ന വാഹനങ്ങള്ക്കിടയിലൂടെ ജീവന് പണയംവെച്ചാണ് യാത്രക്കാര് പോവുന്നത്. ഇതില് വിദ്യാര്ത്ഥികളും കൊച്ചുകുട്ടികളും വരെ ഉള്പ്പെടുന്നു. പരീക്ഷകള് കൂടി നടക്കുന്നതിനാല് നൂറുകണക്കിന് വിദ്യാര്ഥികള് രാവിലെ സ്കൂളുകളിലേക്കും കോളജുകളിലേക്കും പോകുന്നുണ്ട്. ജംഗ്ഷനുകളില് ഗതാഗതം നിയന്ത്രിക്കാന് ട്രാഫിക് പോലീസുകാരും പലപ്പോഴും ഉണ്ടാകാറില്ല. ഇതും കല്നടയാത്രക്കാരെ ദുരിതത്തിലാക്കുന്നു. ആശുപത്രി ജംഗ്ഷനിലും പോസ്റ്റ് ഓഫീസ് ജംഗ്ഷനിലുമാണ് സീബ്ര ലൈന് ഇല്ലാത്തതിനാല് അപകടസാധ്യത കൂടുതല്. സീബ്ര ലൈനുകള് ഇല്ലാത്തതിനാല് തിരക്ക് കൂടുതല് അനുഭവപ്പെടുന്ന രാവിലെയും വൈകുന്നേരവും ഹയര്സെക്കന്ഡറി സ്കൂളുകളും കോളേജുമടക്കം നിരവധി സര്ക്കാര് ഓഫിസുകളിലും ആശുപത്രിയുമുള്പ്പെടെ സ്ഥാപനങ്ങളില് പോകേണ്ട കാല്നടക്കാര്ക്ക് പലപ്പോഴും മണിക്കൂറുകള് കാത്തിരുന്ന ശേഷമാണ് റോഡ് മുറിച്ചു കടക്കാന് കഴിയുന്നത്. ജംഗ്ഷനുകളില് ചീറിവരുന്ന വാഹനങ്ങള്ക്കിടയില്നിന്ന് മറുഭാഗത്ത് സുരക്ഷിതമായി കടക്കണമെങ്കില് സീബ്ര വരകള് കൂടിയേ തീരു. ഇതോടെ എത്രയും വേഗം നഗരത്തിലെ ട്രാഫിക് പ്രശ്നം പരിഹരിച്ച് ജനങ്ങള്ക്ക് ബുദ്ധിമുട്ടില്ലാതെ റോഡ് മുറിച്ചുകടക്കുന്നതിനായി ജംഗ്ഷനുകളില് സീബ്ര ലൈന് സ്ഥാപിക്കണമെന്ന് യുവമോര്ച്ചയും ആവശ്യപ്പെട്ടു.